Publication: Magyar Közlöny
Issue: MK-2000-57 (Year: 2000, Number: 57)
Era: 1990-2004
Section: * 47/1999. (VIII. 4.) GM rendelet az Emelőgép Biztonsági Szabályzat
Paragraph Index: 380

* 47/1999. (VIII. 4.) GM rendelet az Emelőgép Biztonsági Szabályzat kiadásáról. 3.1.10. Emelőgép kiszolgálását, a kötözői feladat ellátását az a műszaki dolgozó végezheti, aki rendelkezik a szükséges ismeretekkel, és erre a feladatra megbízást kapott. Amennyiben egyszerre többen is végzik a kötözést, akkor egyszemélyi felelős irányító megbízása szükséges. 3.1.11. A kötözésre használt elemeket használatba vételük előtt a munka irányításával megbízott felelősnek ellenőriznie kell. 3.1.12. A díszletek mozgatása közben, valamint építési vagy bontási munkák során — a fejsérülés veszélyével járó tevékenység időtartamára — a védősisak viselése a munkaterületen tartózkodók számára kötelező. 3.2. Pirotechnikai eszközök alkalmazása 3.2.1. Látványtechnikai hatásként alkalmazott fegyvert, illetve pirotechnikát csak szakképesítéssel rendelkező szakember vagy jelenlétében az általa betanított szereplő kezelheti. 3.2.2. A pirotechnikai termék gyártására, szállítására és felhasználására a külön jogszabályban*, szabványban** meghatározott előírásoknak megfelelő hatósági engedélyt be kell szerezni, a felhasználásról műveleti tervet kell készíteni. 3.2.3. Pirotechnikai terméket és fegyvereket csak az előírt tárolási körülmények között, biztonságos helyen lehet tárolni. 3.2.4. A felvételeknél csak hatástalanított lőfegyvert szabad használni. A lőfegyvert a hozzá tartozó lőszertől elkülönítetten, jól zárható helyen kell tárolni. 3.2.5. A fegyverek betöltését, tárazását csak fegyvertechnikus végezheti az erre a célra kialakított helyiségben, vagy olyan terepszakaszon, ahol az biztonságosan elvégezhető. 3.3. Szúró-, ütő- és vágófegyverek, kellékek, jelmezek 3.3.1. Szúró-, ütő- és vágófegyverek kezelését vagy az eszközök nélküli küzdelem fogásait csak szakember (pl. vívómester, szakedző) taníthatja be, és annyi próbalehetőséget kell biztosítani, hogy a szereplők a feladatot biztonsággal tudják végrehajtani. 3.3.2. A jelmezt, kelléket, bútort olyan anyagok felhasználásával és úgy kell elkészíteni, hogy az az egészséget és biztonságot ne veszélyeztesse. 3.3.3. A felvételekhez használt ételeknek és italoknak frissen előkészítettnek, az élelmiszer-higiéniai előírásoknak megfelelően tároltnak és tálaltnak kell lennie. 3.3.4. Szeszes ital a felvételeken kellékként nem szolgálható fel. 3.3.5. A forgatáshoz rendelkezésre bocsátott jelmezek tisztán tartásáról, használat utáni tisztításáról a munkáltatónak gondoskodni kell.

Source: https://magyarkozlony.hu/hivatalos-lapok/bc94d54d86b3ee2b1035ce0642f9aa49c80095a0/dokumentumok/d8e41e6c82af9df61e5dc295c235956b9fbd820c/letoltes